**ការសម្ភាសន៍របស់លោកអ៊ុំប្រុស វិត សាវើយ**

**​​​​ ក៖ អ្នកសម្ភាសន៍ឈ្មោះ: រ៉េន សារិន ខ៖ អ្នកត្រូវបានសម្ភាសន៍ឈ្មោះ: វិត សាវើយ**

ក៖​ អ៊ុំជាដំបូងញ៉ុមសូមថ្លែងអំណរគុណដល់អ៊ុំដេលបានអោយញ៉ុមសម្ភាសន៍ពីប្រវត្តិរបស់អ៊ុំអញ្ចឹងហាណាអ៊ុំ!​ ហីការសម្ភាសន៍នេះត្រូវបានរៀបចំដោយសកលវិទ្យាល័យនៅ អាមេរិច ដែលមានឈ្មោះថា BYU ហើយសកលវិទ្យាល័យមានគោលបំណងចង់រក្សារប្រវត្តិប្រជាជនខ្មែរដើម្បីអោយកូនចៅជំនាន់ក្រោយៗស្គាល់ពីប្រវត្តិដូនតាអញ្ចឹងហាណាអ៊ុំ!

ខ៖​ អ៊ឹម!

ក៖​ ចាស ហីពេលដែលញ៉ុមសម្ភាសន៍អ៊ុំហ្នឹងញ៉ុមហ្នឹងដាក់ការសម្ភាសន៍របស់អ៊ុំនៅក្នុងវេបសាយរបស់សាលាដែលឈ្មោះថា [WWW.cambodianoralhistories.byu.edu](http://WWW.cambodianoralhistories.byu.edu) ហាណាអ៊ុំ! ចាសហីអញ្ចឹងអ័រ... តើអ៊ុំយល់ព្រមដើម្បីអោយញ៉ុមដាក់ការសម្ភាសន៍របស់អ៊ុំនៅក្នុងវេបសាយរបស់សាលាហេអ៊ុំ?

ខ៖​ ញ៉ុម...​អែងភ្លេចដែលហា! មិនសូវចាំទេ!

ក៖​ ចាស! មានន័យថា​បើអ៊ុំយល់ព្រមញ៉ុម... ញ៉ុមហ្នឹងដាក់វេបសាយ... ដូចជាការសម្ភាសន៍របស់អ៊ុំហ្នឹងនៅក្នុងការសម.... អ័រ... នៅក្នុងវេបសាយរបស់សាលាអញ្ចឹងហាណាអ៊ុំ?

ខ៖​ អើ! យល់ព្រមតា!

ក៖​ ចាស! អញ្ចឹងសំរាប់ថ្ងៃនេះញ៉ុមសម្ភាសន៍អ៊ុំនៅថ្ងៃទី៦ ខែអ័រ... ថ្ងៃទី៥ ខែ៤ ឆ្នាំ២០១៧ ហាអ៊ុំហីនៅភូមិព្រៃសា្វយ ឃុំរាំងកេសី ស្រុកសង្កែ ខេត្តបាត់ដំបង អញ្ចឹងអ៊ុំញ៉ុមឈ្មោះថា រ៉េន សារិន អញ្ចឹងអ៊ុំឈ្មោះពេញរបស់អ៊ុំឈ្មោះអីដែលអ៊ុំ?

ខ៖​ វិត សាវើយ!

ក៖​ ចាស! ​អ៊ុំមានឈ្មោះហៅក្រៅហេអ៊ុំ?

គ៖​ ហៅក្រៅហៅអា ឈត់ គេហៅក្រៅ។

ខ៖​ អ៊ឹម... ឈ្មោះ ២.. ៣ ណោះហា!

ក៖​ ចាស! ឈ្មោះអីគេខ្លះអ៊ុំឈ្មោះហៅក្រៅហា!

ខ៖​ ឈ្មោះ សាវើយ ឈ្មោះហៅក្រៅហា!

ក៖​ ចាស!

គ៖​ សាវើយ គេហៅក្រៅគេហៅ ឈត់!

ខ៖​ បា! ឈ្មោះច្រើនហា ២.. ៣ ហ៎!

ក៖​ ចាស! ឈ្មោះពីតូចឈ្មោះអីគេទៀតអ៊ុំ?

ខ៖​ កំណើតហ្នឹងឯង! ឈ្មោះហ្នឹងឯង!

ក៖​ ចាស!

ខ៖ សាវើយ ហ្នឹងឯង! សាវើយ!

គ៖ វិត សាវើយ!

ក៖​ ចាស! ចុះអ៊ុំមានអាយុមាណឆ្នាំហីឆ្នាំនេះហា?

ខ៖ ៤៤!

ក៖ សែសិបបួន! ចាស អ៊ុំចាំថាអ៊ុំកើតនៅឆ្នាំណាហេ?

ខ៖ វាភ្លេចឆ្នាំដែលហ្នឹងហាអាហ្នឹងហា!

ក៖ ដូចឆ្នាំខ្មែរចាំហេឆ្នាំខ្មែរដូចជា កុ... ជូត ឆ្លូវ ខាល ថោះ អីហាអ៊ុំចាំហេ?

ខ៖ មិនដែលអ្នករាប់ហ្នឹងគេផង អត់ចេះទេ។

ក៖ អត់ចាំទេណ៎អ៊ុំណ៎?

ខ៖ អត់ចាំទេ!

ក៖ ចុះឆ្នាំបារាំងដូចជាកើតនៅថ្ងៃទីមាណ?​ ខែមាណ? ឆ្នាំ១៩០០មាណអ៊ុំចាំហេ?

ខ៖ វាមិនចាំទៀតហ្នឹងប៉ាដោយហា!

ក៖ ចាស នៅក្នុងអត្តសញ្ញាណប័ណ្ណអ៊ុំកើតនៅថ្ងៃទី ៣ ខែ៣ ឆ្នាំ១៩៧៥។ ចាស ចុះអ៊ុំអ៊ឹម... កើតនៅភូមិអីគេអ៊ុំ? ភូមិអី? ឃុំអី? ស្រុកអីអ៊ុំ?

គ៖ អាសាវើយ កើតស្រែព្រៃ។

ខ៖ កើតអីណក! ដំណាក់កកោះ​ ឯណក! ឆ្ងាយហា!

គ៖ ស្រែព្រៃហ៎!

ខ៖ ស្រែព្រៃហ៎!

ក៖ អ៊ុំចាំថាភូមិអីគេហេអ៊ុំ?

គ៖ គេហៅ ស្រែព្រៃ អញ្ចឹងដែល!

ខ៖ ភូមិទាក់... ភូមិ ទាក់ធ្នម!

គ៖ អ! ទាក់ធ្នម!

ខ៖ ទាក់ធ្នមហ៎!

ក៖ ភូមិ ទាក់ធ្នម ឃុំអីគេ?

គ៖ អីយ៉ា! ភូមិស្អីទេ!

ខ៖ ភូមិស្អីទេវើយហា!

គ៖ យើងកាលហ្នឹងជំលៀសគេគៀរទៅហ៎!

ខ៖ ជំលៀសគេគៀរទៅហ៎! មែននេះទេ!

ក៖ ចាស!

ឃ៖ រកភូមិគ្មានទេកើតអីក្នុងព្រៃហ៎!

ខ៖ អត់មានភូមិទេក្នុងព្រៃហ៎!

គ៖ កើតក្នុងព្រៃហ៎មីអូន!

ក៖ ចាស! តែនៅ បាត់ដំបង ហ្នឹងតាហីអ៊ុំ?

គ៖ នៅហ្នឹង!

ខ៖ នៅហ្នឹង! ប៉ុន្ដែវា...

ក៖ ចាស!

ខ៖ ជំលៀសទៅណក!

ក៖ ចាស ដឹងតែនៅព្រៃណ៎អ៊ុំណ៎?

ខ៖ អ័រ!

គ៖ យើងជំលៀសកាលហ្នឹងហ៎! សម័យកាម៉្មងដូ។

ក៖ ចុះអ៊ុំមានបងប្អូនចំនួនមាណអ្នកដែលទាំងអស់ហាណាអ៊ុំ?

ខ៖ ទាំងអស់វា ៦នាក់។

ក៖ ៦នាក់?

ខ៖ បាត! អាអ្នកងាប់មិនបាច់រាប់ទេ នៅតារស់ហ្នឹថនៅតា ៦ទេ។

ក៖ ចាស ​ចុះបើទាំងស្លាប់មាណអ្នកអ៊ុំ?

ខ៖ ១២ដន់ដបហ៎!

ក៖ ១២នាក់?

ខ៖ ហ្នឹងហី!

ក៖ អ៊ុំចាំឈ្មោះពួកគាត់ទាំងអស់ហេទាំង ១២ហ្នឹងហាណា?

ខ៖ អត់ទេចាំឈ្មោះអ្នកដែលនៅហ្នឹងទេ។

ក៖ តែស្លាប់ហ្នឹងអត់ចាំទេ?

ខ៖ អត់ចាំទេ!

គ៖ ស្លាប់កូនភ្លោះកើតមកងាប់។

ក៖ ចាស!

ខ៖ កូនភ្លោះ!

ក៖ ចុះអ៊ុំអាចរៀបរាប់ឈ្មោះបងប្អូនរបស់អ៊ុំទាំងអស់បានហេគាត់ឈ្មោះអីគេខ្លះអ៊ុំទាំង ៦នាក់ហ្នឹងហាណា?

ខ៖ ៦នាក់ងហ្នឹង?

ក៖ ចាស!

គ៖ អាណាមុនគេរាប់មុនមក!

ខ៖ ឈ្មោះ... មី សាវើន.... សាវើន ឈ្មោះសាវើន។

ក៖ ចាស! ចាស!

ខ៖ ហ្នឹងបង!

ក៖ ទី២?

ខ៖ ទី២ សាវើយ ហ្នឹងឯង!

ក៖ ចាស!

ខ៖ ទី៣.... អាទា។

ក៖ ចាស! ទី៤?

ខ៖ ទី៤.... ទី៤ អាឃ្លោក!

គ៖ ឃ្វឿង!

ខ៖ អ! អាឃ្វឿង!

ក៖ ចាស! ទី៥?

គ៖ អាឃ្លោក!

ខ៖ ទី៥ អាឃ្លោក!

ក៖ ចុះទី៦?

គ៖ ខ្វែន!

ខ៖ ទី៦ អាខ្វែន! អស់ហី។

ក៖ ចាស! អ៊ុំជាកូនទីមាណ?

ខ៖ ហាស់? ទី២ ទី២!

ក៖ ចាស! អ៊ុំមានចងចាំសាច់រឿងអ្វីខ្លះជាមួយហ្នឹងពួកគាត់ហេដូចជាមានអនុស្សាវរីយអីជាមួយពួកគាត់អញ្ចឹងហាណាអ៊ុំ?

ខ៖ ដូចគ្មានទេ!

គ៖ អនុស្សាវរីយដើរអាអុសអាអី!

ខ៖ អារអុសអាអីហ្នឹងឯង! មានតាប៉ុនហ្នឹង!

គ៖ យកមកប្រាប់អោយប្អូនទុកប្អូនដាក់អីហ្នឹងឯង!

ក៖ ចាស! ហីពេលដែលអ៊ុំនៅតូចៗអ៊ុំចូលចិត្តអ័រ... លេងឬក៏ធ្វើអីគេជាមួយហ្នឹងប្អូនៗរបស់អ៊ុំហាណា?

គ៖ ប្រលែងគ្នាលេងសើច!

ខ៖ ហេ! តិចៗប្រលែងលេងជាមួយវាហ្នឹង!

ក៖ ចាស! ហីមានអីទៀតដែលអ៊ុំធ្លាប់ធ្វើជាមួយពួកគាត់ហេ? ឬក៏ចូលចិត្តលេងជាមួយពួកគាត់អញ្ចឹងហាណាអ៊ុំ?

គ៖ លេងប្រលែងគ្នាទាំងពីក្មេង!

ខ៖ ប្រលែងគ្នាហ្នឹងឯងមានអី!

ក៖ ចាស! ចុះម្តាយរបស់អ៊ុំគាត់ឈ្មោះអីដែលអ៊ុំ?

ខ៖ ឈ្មោះ គឹម។

ក៖ អឺ! ត្រកូលគាត់ហ៎អ៊ុំ?

ខ៖ ត្រកូលគាត់ ផូ!

ក៖ អញ្ចឹង ផូ?

ខ៖ អ! ឆ័មៗៗ!

គ៖ ហេ! ផូ​ ខាងមុខនៀក!

ខ៖ ឆ័ម!

ក៖ ឆ័ម គឹម?

ខ៖ ឆ័ម គឹម!

ក៖ ចាស! ចុះអ័រឪពុករបស់អ៊ុំហ៎?

ខ៖ វិត! ឈ្មោះ វិត!

ក៖ អីគេ វិត ទៅអ៊ុំ?

ខ៖ វិត សាវើយ!

ក៖ អត់ទេឈ្មោះរបស់ឪពុកអ៊ុំហា?

ខ៖ អ! ផូ! ផូ វិត។

ក៖ ផូ វិត! ចាស បើគិតដល់ឥឡូវហាគាត់អាយុមាណដែលអ៊ុំគាត់ទាំង ២នាក់ហាណា?

ខ៖ ដឹងអាយុមាណទេហា! ដូចភ្លេចដែលហ្នឹងហា!

ក៖ ចាស! ចុះអ៊ុំដឹងថាគាត់កើតនៅឆ្នាំណាហេអ៊ុំ?

ខ៖ អត់ចាំទេ!

ក៖ កន្លែង....

ខ៖ អត់បានសួរដែល អត់បានសួរដែល!

ក៖ ទីកន្លែងកំណើតគាត់ចាំហេអ៊ុំ?

ខ៖ ហាស់?

ក៖ ទីកន្លែងកំណើតរបស់អ័រ... ឪពុលម្ដាយអ៊ុំចាំហេ?

ខ៖ អត់មានចាំទេហា!

ក៖ អត់ចាំហេហ៎?

ខ៖ អើ!

ក៖ ចាស!

ខ៖ ទាល់មី សាវើន អញ់ចាំ!

ក៖ ចាស! ចុះអ៊ុំដឹងថាគាត់កើតនៅទីណាអត់ដឹងដែល?

ខ៖ មិនដឹងកើតថ្ងៃអី??

គ៖ ពួកវាអត់ដឹងទេទាល់សួរមីងហ៎!

ក៖ ចាស!

ខ៖ ញ៉ុមមិនអ្នកចាំទេអញ្ចឹងៗ!

គ៖ អញ់ក៏មិនចាំ!

ក៖ ចុះអ័រ...មុខរបររបស់គាត់ឪពុករបស់អ៊ុំហាគាត់ធ្វើអីដែលសំរាប់ចឹញ្ចឹមជីវិតហា?

ខ៖ មានតាធ្វើស្រែធ្វើអីហ្នឹងឯង!

ក៖ ចាស!

ខ៖ ចឹញ្ចឹមជីវិត!

ក៖ គ្រាន់តាធ្វើស្រែតែមួយមុខ ឬក៏គាត់ធ្វើអីទៀត?

ខ៖ ធ្វើស្រែ លក់អីបន្លែអីហ្នឹងឯងមានធ្វើអី។

ក៖ ចាស! ហីគាត់ជាមនុស្សមិចដែលអ៊ុំ? គាត់ជាមនុស្សស្លូតឬក៏ជាមនុស្សមិចដែលអ៊ុំស្គាល់គាត់អញ្ចឹងហាណា?

ខ៖ អ៊ឹម... មនុស្សមិនកាចអីទេស្លូតដែល។

ក៖ ចាស! ចុះម្តាយរបស់អ៊ុំគាត់ធ្វើអីគេសំរាប់ចឹញ្ចឹមជីវិតហាណាអ៊ុំ?

ខ៖ អ! វាហ្នឹងបានតែលក់បន្លែ លក់អីហ្នឹងចឹញ្ចឹមជីវិត។

គ៖ លក់បន្លែបោសច្រាស់ៗហ្នឹងឯង!

ខ៖ បោសច្រាស់ៗហ្នឹងឯង!

ក៖ ចាស! ហីគាត់ជាមនុស្សមិចដែលអ៊ុំ?

ខ៖ គាត់មិនកោងកាចទេស្លូតហ្នឹង!

ក៖ ចាស! អ៊ុំដឹងសាច់រឿងអីគេខ្លះអំពីឪពុកម្ដាយរបស់អ៊ុំហាណា?

ខ៖ ពីណា?

ក៖ អ៊ុំបានដឹងអីគេខ្លះអំពី... ដូចជាចងចាំសាច់រឿងអីគេខ្លះអំពីឪពុកម្ដាយរបស់អ៊ុំហា?

ខ៖ ហេ! មានចាំអីទេចាំតាប៉ុនហ្នឹងឯង!

ក៖ ចាស! គ្រាន់តាដឹងថាគាត់ធ្វើអី ហីដូចជាគាត់ធ្លាប់ប្រាប់អ៊ុំពីជីវិតរបស់គាត់កាលពីគាត់នៅក្មេងៗហើយគាត់ចូលចិត្តធ្វើអី? ហីគាត់ធ្លាប់ពិបាកអីគេខ្លះអញ្ចឹងហេអ៊ុំ?

គ៖ មិនប្រាប់គាត់ថាធ្វើស្រែទៅ!

ខ៖ អើ! ធ្វើស្រែធ្វើអីហ្នឹងឯង!

ក៖ ចាស! តែគាត់ធ្លាប់ប្រាប់ពីជីវិតគាត់ថាគាត់ពិបាកមិចៗហេអ៊ុំ?

គ៖ ពិបាកៗហី!

ខ៖ វាពិបាកហីវាមិនដឹងពិបាកស្អីខ្លះ??

ក៖ ចាស!

គ៖ ដែលអត់ហីពិបាក រឿងពិបាក។

ក៖ តែគាត់ធ្លាប់ប្រាប់អ៊ុំអំពីរឿងគាត់ហេ?

ខ៖ អត់! អត់ដែលនិយាយប្រាប់ផង!

ក៖ ចាស! ដោយសារអីគេអ៊ុំ? ដោយសាររវល់ពេកឬក៏មិចអ៊ុំ?

ខ៖ ហាស់?

ក៖ ដោយសារគាត់រវល់ពេក ឬក៏មិចបានគាត់អត់បានបករាប់អញ្ចឹងហា?

ខ៖ គាត់រវល់ ពេកហ្នឹងណា!

ក៖ ចាស!

គ៖ រត់ដូចគ្នាយើងទៅនៅព្រៃអូនអើយ!

ក៖ ចុះអ៊ុំចងចាំឈ្មោះជីដូនជីតារបស់អ៊ុំខាងម្ដាយហេ?

ខ៖ ខាងម្ដាយគាត់ហ្នឹងហ៎?

ក៖ ចាស ខាងយាយ គឹមហា!

ខ៖ ម្ដាយយាយ... យាយ រៅវ!​ ហៅយាយ រៅវ។

ក៖ យាយ រៅវ! ចុះប្តីរបស់គាត់ហ៎?

ខ៖ តាឆ័ម!

ក៖ ចាស ចុះខាងឪពុកអ៊ុំចាំហេ?

ខ៖ ខាងឪពុកតា ផូ!

ក៖ តា ផូ យាយ?

ខ៖ តាផូ យាយ ងឹម។

ក៖ ចាស​ ចុះតាតួតរបស់អ៊ុំ... គាត់អ៊ុំស្គាល់ហេ?

គ៖ ​កើតមិនទាន់ទេ!

ខ៖ កើតមិនទាន់ទេគាត់។

គ៖ តាញ៉ុមមិនទាន់ផង! គាត់តាំងពីយូហី។

ខ៖ អ៊ឹម!

ក៖ ចុះគាត់ឆ្នាំណា? ហីនៅទីកន្លែងណាអ៊ុំដឹងហេ?

ខ៖ អត់ដឹងទេយូហី!

គ៖ ដឹងតាននៅ ខ្នា នេះឯង។

ខ៖ ដឹងតានៅ ខ្នា ប៉ុនថាមិនដឹងនៅឯណាខ្លះ។

ក៖ ចាស ចុះអ័រ... ម្ដាយឪពុករបស់អ៊ុំគាត់មាននិយាយរឿងដូចជាជីដូនជីតាមកប្រាប់អ៊ុំហេ?

ខ៖​ ដូចមិនដែលមាននិយាយជីដូនជីតា។

ក៖ ចុះអ៊ុំដឹងរឿងអីគេខ្លះអំពីជីដូនជីតាអ៊ុំហាណា?

ខ៖ ដូចមិនដឹងផងហ្នឹង!

ក៖ អត់ដឹងទាំងអស់ហេ?

ខ៖ មិនសូវដឹងទេ!

គ៖ មិនសូវដឹងទេគ្នាណ៎​ ទើបតែធំជំនាន់នេះដែល។

ក៖ ចាស អញ្ចឹងក្រុមគ្រួសាររបស់អ៊ុំរស់នៅខេត្តដដែលនេះអស់រយះពេលមាណឆ្នាំហីអ៊ុំ?

គ៖ នៅព្រៃស្វាយ នេះយូហី!

ខ៖ យូហី!

គ៖ បើនិយាយទៅតាំងពី ៧៩ វាកើតមកប៉ុនមកនៅនេះជាប់ម៉ង!

ខ៖ មកនៅនេះ....

ក៖ ស្រុកកំណើតនៅហ្នឹង?

ខ៖ ស្រុកកំណើតនៅហ្នឹងប៉ាដោយស្រុកកំណើត។

ក៖ ចាស ចុះអ៊ុំមានសាច់ញាតិដែល... ដទៃទៀតដែលគាត់រស់នៅក្រៅពីប្រទេសខ្មែរហេអ៊ុំ?

ខ៖ ដូចអត់មាន!

ក៖ អត់មានម៉ងហេអ៊ុំ?

ខ៖ អត់មាន!

ក៖ សូម្បីតែបងប្អូនអីអត់មានដែល?

ខ៖ អត់មាន!

គ៖ មាន ភន់ អីហ៎!

ខ៖ អ! មាន! មានអ៊ុំ ភន់! អ៊ុំ ភន់!

ក៖ ចាស គាត់នៅណាដែលអ៊ុំ?

ខ៖ នៅប្រទេស អាមេរិចណ៎!

គ៖ បារាំង!

ខ៖ បារាំង!

ក៖ អ! ហីគាត់ដូចជាអ៊ុំបានទាក់ទងទៅកាន់គាត់....

គ៖ ក្មួយ... ក្មួយលោកមារទេគាត់ទាក់ទងបាន អានេះទាក់ទងអត់បានទេ។

ក៖ ចាស!

គ៖ វាមិនស្គាល់ផងវានៅតូចៗ។

ខ៖ មិនស្គាល់ទេ!

ក៖ អ!​ អញ្ចឹងឥឡូវអត់ដែលទាក់ទងជាមួយគាត់ទេណ៎អ៊ុំណ៎?

ខ៖ អត់!

ក៖ អ៊ុំស្វា.... អ័រភរិយារបស់អ៊ុំគាត់ឈ្មោះអីគេប្រពន្ធអ៊ុំហា?

ខ៖ ប្រពន្ធហ៎?

ក៖ ប្រពន្ធអ៊ុំហា?

ខ៖ ប្រពន្ធញ៉ុម?

គ៖ ប្រពន្ធហែងហា!

ក៖ ចាស!

ខ៖ ឈ្មោះ ហើន។

ក៖ ចាស! ហីអ៊ុំចាំពីពេលដែលអ៊ុំរៀបការជាមួយហ្នឹងអ៊ុំស្រីហេ?

ខ៖ មិនដឹងប៉ុន្មានឆ្នាំហីទេ??

គ៖ ២០ជាងហី!

ខ៖ ២០ឆ្នាំជាងហីដឹង!

ក៖ អញ្ចឹង ៩០...

ខ៖ ២០ឆ្នាំជាងហី!

ក៖ ៩០... ៩៥.. ៩៦ ណ៎អ៊ុំណ៎?

ខ៖ អ័រ!

ក៖ ចាស ចុះការរៀបអាពាហ៍ពិពាហ៍ហ្នឹងអ៊ុំរៀបចំដោយចិត្តឯង ឬក៏ជីដូនជីតាឬក៏បងប្អូនគាត់ជាអ្នករៀបចំអោយអញ្ចឹងហាណាអ៊ុំ?

ខ៖ អើ! បងប្អូនអ្នករៀបចំអោយ។

គ៖ ម៉ែឪ!

ខ៖ ម៉ែឪអីហ្នឹងហា!

ក៖ ចាស ហីអ៊ុំបានអោយជំនូនទៅអ៊ុំស្រីហេអ៊ុំ?

ខ៖ អោយតា!

ក៖ ចាស មាណដែលអ៊ុំ?

ខ៖ ជូន! តែដឹងជូនប៉ុន្មានទេកាលហ្នឹង?

ក៖ ​ភ្លេចហេ!

គ៖ ១ជីខាន់ស្លាណ៎!

ខ៖ ១ជី! ខាន់ស្លា១ជី!

ក៖ អ!​ ១ជីហេ!

គ៖ ខាន់ស្លា ១ជី!

ក៖ ចាស មានអីអោយទៀតហេអ៊ុំ?

ខ៖ អត់! អត់មានអី!

ក៖ ចាស ចុះអ៊ុំអាចប្រាប់ពីពេលដំបូងដែលអ៊ុំបានជួបអ៊ុំស្រីបានហេតើពេលណា ហើយហេតុអីបានជាអ៊ុំស្រលាញ់គាត់អញ្ចឹងហាណា?

គ៖ អ៊ឹម... មកពីម៉ែឪរៀងខ្លួនទុកដាក់អោយ។

ខ៖ មកពីម៉ែឪរៀងខ្លួនទុកដាក់អោយ។

ក៖ ចាស អញ្ចឹងភាគច្រើនចាស់ៗជំនាន់មុនគឺតាមម៉ែឪមែនហេអ៊ុំ?

ខ៖ អើ! តាមម៉ែឪ។

ក៖ ចាស!

គ៖ ចាស់ៗទុកដាក់អោយខាងនេះផងខាងនោះផងហា!

ក៖ ចាស! ហីជួបអ៊ុំស្រីនៅកន្លែងណាវិញអ៊ុំ?

ខ៖ ជួបនៅស្រុកហ្នឹងប៉ាដោយ!

ក៖ ហេតុអីបានជួបគ្នា?

គ៖ អ៊ឹម! មកនៅហ្នឹង! ហីគាត់នៅនោះ។

ក៖ នៅជិតគ្នាហ៎?

ខ៖ ជិត!

ក៖​ ចាស! ចុះអ៊ុំចេះអាននឹងចេះសសេរភាសារខ្មែរបានល្អប៉ុនណ្ណាដែលអ៊ុំ?

ខ៖ អ! អត់ចេះទេ!

គ៖ សេរ៉ូហី!

ក៖ អ៊ុំ... អ៊ុំធ្លាប់ចូលរៀនហេ?

ខ៖ ហាស់?

ក៖ អ៊ុំធ្លាប់ចូលរៀនហេ?

ខ៖ ធ្លាប់ចូលរៀនតែភ្លេចអស់ហើយ!

គ៖ រៀនមិនចេះ!

ក៖ អ៊ុំរៀនបានថ្នាក់ទីមាណដែលអ៊ុំ?

ខ៖ ថ្នាក់តូចមួយហ្នឹងហា!

គ៖ រៀនឈប់ៗ។

ខ៖ ថ្នាក់ទី ៣ អញ់ឈប់ទៅហើយ។

ក៖​ ថ្នាក់ទី ៣!

គ៖ ទី៣​ឥឡូវទៅបើសួរទៅបើដឹងឈប់ឡើង ៣០សិបឆ្នាំហី។

ខ៖ ភ្លេចអស់ហើយ!

ក៖ នៅសាលាអីគេអ៊ុំ... អ៊ុំធ្លាប់រៀនហ្នឹងហា?

ខ៖ សាលា ព្រៃស្វាយ។

ក៖ អ៊ឹម... អត់មាននៅសាលាផ្សេងអីក្រៅពី ព្រៃសា្វយទេណ៎អ៊ុំណ៎?

ខ៖ អត់!

ក៖ ចាស! អ៊ុំចេះភាសារអីផ្សេងក្រៅពីភាសារខ្មែរហេ?

ខ៖ អ! ចប់បាត់ហីអត់ចេះទេ! (សើច)

ក៖ ថៃ ចិន វៀតណាម អីចេះហេអ៊ុំ?

ខ៖ អ! ចប់!

ក៖ អត់ចេះម៉ងហេ?

ខ៖ មិនចេះនិយាយទេ។

ក៖ ចាស ចុះអ៊ុំមានមិត្តភ័ក្កដែលស្នឹតស្នាលធំធាត់មកជាមួយនឹងអ៊ុំហេ?

ខ៖ ដូចគ្មាន! គ្មានមិត្តភ័ក្កប៉ាដោយ!

ក៖ អត់ អត់មានម៉ងហេ?

ខ៖ ហ្នឹងហី!​ មិនដែលមានប៉ាដោយ!

ក៖ ចាស ចុះអ៊ុំអ័រធ្លាប់ធ្វើការនៅវាលស្រែហេ​ ឬក៏ធ្វើអាជីវកម្មគ្រួសារអីហាធ្លាប់ហេអ៊ុំ?

គ៖ ធ្វើស្រែហ្នឹងឯង!

ខ៖ ធ្លាប់តា! ធ្លាប់ធ្វើស្រែ។

ក៖​ ចាស ធ្លាប់ធ្វើស្រែហីធ្លាប់លក់ដូរអីវ៉ាន់អីហេអ៊ុំ?

ខ៖ អ! អត់ទេ!

ក៖ ចាស!

គ៖ ធ្វើស្រែមើលគោប៉ុនហ្នឹងឯង!

ក៖ ចុះនៅក្នុងជីវិតរបស់អ៊ុំ អ៊ុំធ្វើការអីគេខ្លះនៅក្នុងជីវិតដើម្បីរកប្រាក់ចឹញ្ចឹមគ្រួសារហាណាអ៊ុំ?

ខ៖ មានតាទៅកាប់ ដំឡូង កាប់អីហ្នឹងឯងចឹញ្ចឹមជីវិត។

គ៖ ធ្វើស្រែទៅ​ ទៅកាប់ដំឡូង។

ខ៖ ​ធ្វើស្រែទៅ កាប់ដំឡូងទៅ។

ក៖ ចាស ធ្វើស្រែកាប់ដំឡូង។

ខ៖ អើ!

ក៖ ហីមានធ្វើអីទៀតហេអ៊ុំ?

ខ៖ អត់!

គ៖ កាច់ពោតកាច់អីទៅអីហ្នឹងឯងមានតាប៉ុនហ្នឹង។

ក៖ ចាស​ អត់មាន....  
គ៖ គេជួលអីទៅហ្នឹង! អត់មានរើសមុខទេមីអូនធ្វើអីគេជួលធ្វើអីធ្វើហ្នឹង!

ក៖ ចាស ចុះអ៊ុំតាំងពីអ៊ុំនៅក្មេងរហូតដល់ពេលនេះហាតើជីវិតរបស់អ៊ុំផ្លាស់ប្តូរអីគេខ្លះអ៊ុំ?

ខ៖ ដូចអត់ផ្លាស់ប្តូរអីទេហា!

គ៖ ផ្លាស់ប្តូរខ្សោយមិនដូចយើងពីក្មេង។

ខ៖​ អ៊ឹម... ផ្លាស់ប្តូរខ្សោយមិនដូចយើងពីក្មេងអីអញ្ចឹងទៅ។

ក៖ ចាស!

ខ៖ កំលាំងខ្សោយ។

ក៖ ចាស! តែអ៊ុំមើលពីជីវះភាពរបស់អ៊ុំឃើញ ឃើញផ្លាស់ប្តូរហេ? ដូចជាមានអីខ្លះផ្លាស់ប្តូរអញ្ចឹងហាណាអ៊ុំ?

ខ៖ បាទ!

គ៖ ផ្លាស់ប្តូរវាឆ្នាំ... អា! ដូចថាវាគ្រាន់ជាងមុនឬថយជាងមុនអញ្ចឹងហី?

ខ៖ វាគ្រាន់ជាងមុន។

ក៖ ចាស!

ខ៖ ផ្លាស់ប្តូរហ៎!

គ៖ កាលមុននៅជាមួយម៉ែឪ។

ក៖ ចុះមានអីទៀតដែលផ្លាស់ប្តូរហេអ៊ុំ?

គ៖ មានអីមានតាចង់អោយកូនរៀនអោយកូនរៀនអោយចេះហ្នឹងឯង!

ខ៖ មានតាចង់អោយកូនរៀនចេះដឹង។

គ៖ កូនរៀនបានចេះទៅម៉ែឪត្រេកអរលែងយាយហី!

ខ៖ ត្រេកអរហា!

ក៖ ចាស ចុះមានម្ហូបនាដែលអ៊ុំចូលចិត្តពិសារហេអ៊ុំ?

គ៖ ហូបមិនរើសមុខទេស្អីក៏ហូបដែល។

ខ៖ ដូចមិនរើសហេស្អីក៏ស៊ីដែល។

គ៖ មានតាអ៊ុំ ហឿន អញ្ចឹងហាស៊ីរបស់តាក្រៀមៗ។

ក៖ ចាស ចុះអ៊ុំចូលចិត្តលេងល្បែងប្រជាប្រយិខ្មែរចូលចិត្តលេងអីគេខ្លះហាអ៊ុំ?

ខ៖ លេងមានតា....

ក៖​ ដូចជាចោលឈូង ទាញព្រ័ត បោះអង្គុញ អីហាមួយណាដែលអ៊ុំចូលចិត្ត?

ខ៖ អ៊ឹម... ដូចមិនធ្លាប់លេងនឹងគេសោះ។

គ៖ បៀរ អាប៉ោងអីមិនបាច់សួរទេ មិនចង់ប្រាប់គេ។

ខ៖ មិនបាច់សួរទេ។

ក៖​ អត់ធ្លាប់លេង ប៉ុន្តែធ្លាចូលចិត្តមើលគេលេងហេអ៊ុំដូចជា ទាញព្រ័ត អីអញ្ចឹងហាណា?

ខ៖ មើល! ហ្នឹងហីចូលចិត្តមើលគេលេងតា។

ក៖​ ចាស គ្រប់ល្បែងប្រជាប្រយិទាំងអស់គឺចូលចិត្តមើលគេលេង?

ខ៖ ចូលចិត្តមើលបាន។

ក៖​ ចាស!

ខ៖ អោយទៅលេងអត់ចេះលេងប៉ាដោយ!

ក៖ ចុះអ៊ុំចងចាំបទចំរៀងណាដែលអ៊ុំបានរៀនតាំងពីក្មេងរហូតដល់ពេលនេះដែលនៅតាចាំហេអ៊ុំ?

គ៖ មិនដែលលឺចំរៀងហ្នឹងគេទេ!

ខ៖ អត់ទេ!

ក៖ ចុះដែលស្តាប់ចំរៀងទេអ៊ុំ?

ខ៖ ស្តាប់! មិនដែលទាំងស្តាប់ចំរៀងផង!

គ៖ ស្តាប់វាចេះតាស្តាប់ហី​ ប៉ុន្ដែថាអោយចាំច្រៀងមិនចេះទេ។

ខ៖ ស្តាប់ហី... ស្តាប់អោយចាំច្រៀងមិនចេះទេ។

ក៖ ចុះអ៊ុំចូលចិត្តអ័រ... ស្តាប់បទអីគេជាងគេហាណា?

ខ៖ បទអីទេហា! មិនដឹងចេះស្តាប់ផង!

គ៖ ចេះវាចេះស្ដាប់ដែលប៉ុនចំរៀងមិនដឹងថាចំរៀងអី ចំរៀងអី។

ខ៖ ហ្នឹងចំរៀងអី!

ក៖ ចាស! ចុះអ៊ុំអ្នកណាគេនៅក្នុងក្រុមគ្រួសាររបស់អ៊ុំគាត់ចេះលេងឧបករណ៍តន្រ្តីហេមិនថាឧបករណ៍តន្រ្តីខ្មែរ ឬក៏សម័យអីអញ្ចឹងហាណាអ៊ុំ?

គ៖ មានតាមីងរបស់អាឃ្លោកលេងភ្លេងការ។

ខ៖ មានតាមីងទេ!

គ៖ មីង ធឿន មីងតូច លេងភ្លេងការ។

ក៖ ចាសគាត់... គាត់ចេះលេងភ្លេងអីគេអ៊ុំ?

គ៖ ចេះលេងភ្លេងការ។

ខ៖ ភ្លេងការ! ភ្លេងខ្មែរយើង!

ក៖ ភ្លើងខ្មែរ!

ខ៖ អ៊ឹម!

ក៖ ចាស!

គ៖ ចាស ទើបហ្នឹងគាត់មានប្តីគាត់ឈប់។

ក៖ ចាស! ចុះផ្ទះរបស់អ៊ុំមានលក្ខណះយ៉ាងដូចម្តេចដែលតាំងពីក្មេងរហូតដល់ពេលនេះហាណាអ៊ុំ?

ខ៖ មានល្ហេមល្ហាមអីនៅជាមួយម៉ែឪ។

ក៖​ ចាស ដូចជាពីមុនផ្ទះមិចហើយឥឡូវផ្ទះមិចអញ្ចឹងហាណាអ៊ុំ ដូចមានការផ្លាស់ប្តូរអីគេខ្លះអញ្ចឹងហាណា?

គ៖ អត់មានផ្ទះថ្មទេមីអូន ច្រើនតែផ្ទះឈើអញ្ចឹងផ្ទះម៉ែនៅជាមួយដែលហ្នឹងផ្ទះឈើដែលហ្នឹង។

ក៖ ចាស!

គ៖ ផ្ទះឈើៗ ជំនាន់អញ់ជំនាន់ម៉ែងែងមុនហ្នឹងមីអូនមានតាផ្ទះឈើទេ។

ក៖ ចាស! ហីអ៊ុំបានជួយសាងសង់ផ្ទះមួយហ្នឹងហេអ៊ុំមានន័យថាជួយធ្វើផ្ទះហ្នឹងហាណា?

គ៖ ជួយម៉ែតាទាល់តែបានលើករួចហ្នឹង!

ខ៖ ជួយទាល់បានលើករួចអស់។

ក៖ ចាស អ៊ុំចេះធ្វើផ្ទះអត់?

ខ៖ មិនចេះទេ!

ក៖ អត់ចេះម៉ង?

ខ៖ អត់ចេះ!

ក៖ ហីអ៊ុំមានជំនាញដែលអ៊ុំត្រូវបន្តវេនពីគ្រួសាររបស់អ៊ុំដូចជា វេញវល្លិ ឬក៏មានជំនាញអីមួយដែលអ៊ុំចេះពីពួកគាត់ហេ? ធ្វើស្រែឬក៏ជំនាញអីផ្សេងពីធ្វើស្រែអីទៀតហាណាអ៊ុំ?

ខ៖ អើ! ដូចអត់... អត់ឃើញចេះអីផងមិនយល់អី។

ក៖ ចាស!

គ៖ បើម៉ែអោយមើលតែគោមិនដែលអោយធ្វើស្រែអីផងហ្នឹង។

ក៖ ចាស! អញ្ចឹងគាត់អត់មានបង្រៀនអីទៅកាន់អ៊ុំទេណ៎អ៊ុំណ៎?

ខ៖ អត់! គាត់អត់មានបង្រៀនផង។

ក៖ ចាស! ដូចជាវេញវល្លិ ឬក៏ ធ្វើកូរស្ករអីគាត់មានបានបង្រៀនអ៊ុំហេ?

ខ៖ អត់! អត់បង្រៀនទេ។

ក៖ ចាស! អញ្ចឹងចុះជីដូនជីតាអ៊ុំគាត់មានបានប្រាប់អីគេខ្លះទៅកាន់អ៊ុំហេ?

គ៖ ស្លាប់ចោលតាំងពីតូចៗម្លេះ!

ខ៖ ងាប់ចោលតាំងពីតូចៗមេះមានប្រាប់អី។

ក៖ ចាស តាមម្តាយឪពុករបស់អ៊ុំអីហាណា?

ខ៖ ពុកនៅតែគាត់មិនដែលប្រាប់ដែលហ្នឹងហា។

ក៖ ចាស គាត់មានបង្រៀនអ៊ុំធ្វើរទះ ឬក៏ធ្វើអីទេណ៎អ៊ុំណ៎?

ខ៖ អត់!

ក៖ ចាស ចុះអ៊ុំអាចប្រាប់អ័រ... ញ៉ុមពីពេលដែលលំបាកនៅក្នុងជីវិតរបស់អ៊ុំបានហេអ៊ុំ? ដូចជាពេលណាខ្លះដែលជិវិតរបស់អ៊ុំលំបាកអញ្ចឹងហាណា? ពេលណា? សម័យណាហីមានអីគេខ្លះ?

គ៖ សម័យមានពេលតែពេល យួន ចូលហ្នឹងឯង!​ ល្ហេមល្ហាម!

ខ៖ សម័យយួនចូលហ្នឹងហីលំបាកហ៎!

ក៖ ចាស!

ខ៖ ក្បែរវត្ត! លំបាកណាស់!

គ៖ ដើរ ដើរអារអុសលក់ទៀត!

ក៖ មានរឿងអីខ្លះកើតឡើងអ៊ុំ? នៅក្នុងជីវិតរបស់អ៊ុំហាណា?

ខ៖ នៅក្នុងជិវិតមានតាអារអុសអាអីហ្នឹងឯង!

ក៖ ចាស!

ខ៖​ វេទនាណាស់! ពុះអុសលក់អីហ្នឹង!

ក៖ ចាស!

ខ៖​ សម័យណុង!

គ៖​ រួចទៅបានស្រួលធ្វើស្រែខ្លួនឯងទៅ។

ខ៖​ សម័យហ្នឹងវេទនាណាស់!

ក៖ ចាស!

គ៖​ ចឹញ្ចឹមប្តី ចឹញ្ចឹមកូន ចឹញ្ចឹមជ្រូក។

ក៖ ពិបាកមិចខ្លះទៅអ៊ុំ?

ខ៖​ ពិបាករឿងអត់ រឿងល្ហេមល្ហាមប៉ាដោយដើររក។

គ៖​ តាំងពី យួន ចូលមកយើងអត់មានកាងារធ្វើទេ។

ខ៖​ យួនចូលមក។

ក៖ ចាស!

ខ៖ ពិបាកការងារហ្នឹងឯង!

ក៖ ចុះអ៊ុំធ្វើមិចដើម្បីអ៊ុំអាចឆ្លងកាត់ការពិបាកទាំងអស់ហ្នឹងបានហាណា?

គ៖ ផ្លាស់ប្តូរ!

ខ៖ ផ្លាស់ប្តូរបានឆ្លងកើត!

ក៖ ចាស!

ខ៖ ឆ្លងកាត់ពិបាកៗ។

គ៖ កាលណុងអូនអើយនរណាក៏វេទនាដែល អញ់ស៊ីបាយជាមួយគល់ល្ហុងយើងនៀក!

ក៖ ចាស!

គ៖​ ជាមួយគល់ល្ហុង!

ក៖ ចាស!​ ចេះតាតស៊ូ។

ខ៖ ហ្នឹងហី! ​ចេះតាតស៊ូហីដើម្បីរស់ហា!

ក៖ ចាស!

ខ៖ ​តិចទៅធ្វើយឺតៗអីអត់បាយឥឡូវហី បបរមួយក្តាប់ប៉ុនហ្នឹងហា!​ មួយខ្ទះត្នោត។

ក៖ ចាស!

ខ៖ អើ! បើរត់មិនទាន់គេហ្នឹងដាច់បាយឥឡូវហី!

ក៖​ អញ្ចឹងពេលគេហៅយើងត្រូវតែប្រញាប់ទៅ?

ខ៖ ហ្នឹងហី! គេហៅគោះជុងម៉ាំង! រត់ទៅដល់កន្លែងតំរង់ជូរក៏ដោយ។

ក៖ ចាស!

ខ៖ តំរង់ជូរគេដួសអោយមួយវែកៗប៉ុន្ដែទឹករលើងរលាងអស់ហើយ។

ក៖ អញ្ចឹងការហូបចុកអីនៅសម័យហ្នឹងអ៊ុំមានពិសារគ្រប់គ្រាន់ហេ?

ខ៖ ហ! មិនគ្រប់គ្រាន់ទេ!

គ៖ ស៊ីមិនគ្រប់គ្រាន់ទេមីអូនមិនដែលស្គាល់ជាតិស្ករទេអញ់ថ្ងៃមុនខ្វះជាតកិស្ករធ្វើស្ករ....

ខ៖ មិនដែលមានបាយស៊ីផង!

គ៖ មីអូនជីកដើម ចែងយើងហ្នឹងធ្វើស្ករហីបានម៉ាតិចហ្នឹង!

ខ៖ មានតែបបរ បបរហត់ទឹកមួយខ្ទះមានតាអង្ករប៉ុនណេះ! បបរទឹកមួយខ្ទះហា!

គ៖ អង្ករប៉ុនណេះអី! ដូចថាមួយវែកមកយើងសំរិតទៅបានជាតិអង្ករប្រហែលតិច។

ខ៖ បានជាតិអង្ករម៉ាតិច។

ក៖ ចាស អញ្ចឹងបបរអោយរាល់ថ្ងៃហេអ៊ុំ?

ខ៖ ៧ថ្ងៃ។

គ៖ មិនមានពេលណាដាំបាយហេ! ៧ថ្ងៃព្រឹកល្ងាច។

ខ៖ ព្រឹកល្ងាចៗហ្នឹងឯង!

គ៖​ ហីជីកមើមម៉ាកាក់អីឈូសលាយយកមកស៊ីទៅ ឆ្អែតហី។

ក៖ ចាស!

គ៖ លាយថាគល់ល្ហុងនៀក!​ ឈូសអញ្ចឹងទៅ។

ក៖​ ចុះអ៊ុំពេលដែលអើយពេល... ពេលណាដែលជាបទពិសោធន៍ល្អៗក្នុងជីវិតរបស់អ៊ុំហាណា? ឬក៏ពេលណាដែលធ្វើ... ដែលអ៊ុំគិតថាសប្បាយនៅក្នុងជីវិតអញ្ចឹងហាណា?

គ៖ យួន ចូលមក ៧០ឆ្លង ៧៩ រួចសប្បាយមិនហត់កើតទុក្ខពិបាក ស៊ីចុកស្រួល គ្រាន់យើងរកខំរកបានស៊ីបបូរ។

ខ៖ បើយើងមិនខំរកអាហ្នឹងអត់ទៀតហា!

ក៖ ចាស!

គ៖​ បើយើងមិនខំរកអត់ដែលហ្នឹងហាសម័យឥឡូវ។

ក៖ តាំងពីសម័យមុនរហូតដល់ឥឡូវ?

ខ៖ ហ្នឹងហី! រហូតដល់ឥឡូវហ្នឹង!

ក៖ ចាស!

គ៖​ ស្រួលវិញ! វាបានស្រួលវិញហីឥឡូវហ្នឹង។

ក៖ ចាស!

គ៖ របូតស្រង៉ែរបូតហីមីអូនអើយ!

ក៖ ចុះអ័រ... តាំង... ពេលដែលអ៊ុំនៅក្មេងហាអ៊ុំមានគិតថាក្តីស្រម័យដែលអ៊ុំធំឡើងអ៊ុំចង់ធ្វើជាអីមួយហេអ៊ុំ? ដូចជាគ្រួពេទ្យ គ្រួបង្រៀន ឬក៏អីអញ្ចឹងហាណាអ៊ុំ?

ខ៖ ដូច... ដូចគ្មាននឹកឃើញអីទេ!

គ៖ អញ្ចឹងហីបានមិនចេះហ្នឹងគេ។

ក៖ ចាស! អត់ដែលគិតអំពីមួយហ្នឹងហេណ៎អ៊ុំណ៎?

ខ៖ អត់!

គ៖ អត់! មិនដែលគិតតាធ្វើស្រែ។

ក៖ ចាស! ចុះអ៊ុំបើសិនជាអ៊ុំអាចផ្តាំប្រាប់អ្វីមួយទៅកាន់កូនចៅអ៊ុំជំនាន់ក្រោយៗហា តើអ៊ុំហ្នឹងប្រាប់អីគេខ្លះទៅកាន់គាត់ហាណា?

គ៖ ចង់អោយកូនរៀនអោយចេះ។

ខ៖ ប្រាប់មិចអោយកូនរៀនចេះហ្នឹងហា! អោយចេះដឹងទៅ។

គ៖ អោយកូនរៀនឆាប់ចេះទៅបានដឹង វាមានតំរិះទៅមុខទៀត។

ក៖ ចាស! មានអីទៀតដែលអ៊ុំចង់ផ្តាំប្រាប់គាត់ អោយគាត់រស់នៅមិចអីមិចអញ្ចឹងហាណាអ៊ុំ?

គ៖ ខំរកស៊ីមានបានអោយវារៀនអោយចេះទៅធ្វើអីអ្វីមួយក៏បានដូចបំណងដែល។

ក៖ មានហេអ៊ុំ?

ខ៖ មិនមានទេហា!

គ៖ ចប់ហី!

ក៖ ដូចជាអោយគាត់ខំរៀន តស៊ូអីអញ្ចឹងហាណាអ៊ុំ?

ខ៖ មានតាប៉ុនហ្នឹងឯង!

ក៖ ចាស! ហ្នឹងហីអ៊ុំអញ្ចឹងសំរាប់ញ៉ុម ញ៉ុមអគុណអ៊ុំច្រើនដែលពិភាក្សារនឹងផ្តល់ពីប្រវត្តិរបស់អ៊ុំដើម្បីអោយញ៉ុម... អោយញ៉ុមរក្សាទុកអោយកូនចៅអ៊ុំជំនាន់ក្រោយអញ្ចឹងហាណាអ៊ុំ! អគុណអ៊ុំ!

សង្ខេប

អ៊ុំប្រុស វិត សាវើយ មានអាយុ ៤៤ ឆ្នាំកើតនៅថ្ងៃទី៣ ខែ៣ ឆ្នាំ១៩៧៥។ គាត់មានឈ្មោះហៅក្រៅ ដូចជា ឈត់ នឹង សាវើយ។ ប្រពន្ធរបស់គាត់ឈ្មោះ ហើន។ ឪពុកអ៊ុំប្រុសឈ្មោះ ផូ វិត​ នឹងម្ដាយឈ្មោះ​ ឆ័ម គឹម។ គាត់មានបងប្អូនប្រុសស្រី ១២នាក់ ស្លាប់ ៦នាក់នៅរស់ ៦នាក់ពួកគាត់ឈ្មោះថាទី១ ឈ្មោះ សាវើន ទី២ឈ្មោះ សាវើយ(អ៊ុំ ប្រុស) ទី៣ឈ្មោះ ទា ទី៤ឈ្មោះ ឃ្វឿង ទី៥ឈ្មោះ ឃ្លោក ទី៦ឈ្មោះ ខ្វែន។ ការលំបាកបំផុតដែលអ៊ុំប្រុសបានជួបប្រទះនៅក្នុងជីវិតគាត់គឺ ជីវិតនៅក្នុងសម័យ ប៉ុលពត លោកអ៊ុំមិនដែលបរិភោគអាហាបានគ្រប់គ្រាន់ទេ ចំនែកឯការសប្បាយរីករាយបំផុតនៅក្នុងជីវិតរបស់លោកអ៊ុំគឺការឃើញកូនៗរបស់លោកអ៊ុំខិតខំរៀនសូត្រ នឹងទទួលបានការងារល្អ។